Meeste SA’ners ondersteun afsondering – peilingWeermaglede op patrollie in Gauteng tydens die staat van algehele afsondering. (Foto: SA Polisie) Die meerderheid Suid-Afrikaners meen dat algehele afsondering die regte stap was om die verspreiding van die koronavirus te bekamp. Volgens ŉ aanlyn peiling wat Ipsos gedoen het meen 84% van Suid-Afrikaners wat toegang tot internet het, dat die afsondering ŉ goeie idee was. Die res van die deelnemers aan die studie het gemeen die regering oorreageer. Die peiling is van 20 tot 22 April onder 1 000 Suid-Afrikaanse volwassenes gedoen. Die regering het die afgelope weke onder erge kritiek van ekonomiese kenners deurgeloop oor sy besluit om streng regulasies tydens die afsonderingstydperk toe te pas. Die peiling bewys egter dat volwasse Suid-Afrikaners van alle ouderdomme die regering se besluit grotendeels ondersteun. Deelnemers tussen die ouderdom van 56 en 65 jaar (77% van die deelnemers) was egter minder ondersteunend ten opsigte van die besluit. ‘n Kliënt besoek ‘n winkel in Plettenbergbaai. (Foto: David Ritchie/ANA) Meer as ŉ driekwart van die deelnemers aan die peiling (78%) het ook verwag dat die afsondering ná einde April gaan voortduur. Slegs 3% van die deelnemers het gesê hulle het nie gedink dat die afsondering ná April sou voortduur nie. Die meerderheid van die deelnemers (86%) meen ook daar moet baie streng opgetree word teen dié wat die regulasies oortree en amper almal (92%) sê hulle neem die risiko van Covid-19 in ag wanneer hulle oorweeg waarheen hulle gaan en wie hulle gaan ontmoet. Covid-19 het egter nie so ŉ groot invloed op Suid-Afrikaners se koopgewoontes gehad nie. Net meer as ŉ vyfde van deelnemers (22%) het aangedui dat hulle nou meer gereeld inkopies aanlyn doen as voorheen. Dit terwyl 95% van die deelnemers aangedui het dat hulle onlangs hul huise verlaat het om kos te koop. Veral dié tussen die ouderdom van 26 en 35 jaar (36%) is meer geneë om aanlyn inkopies te doen. Die produkte wat die meeste aanlyn gekoop word is toiletpapier (59% van deelnemers), kos en drinkgoed (57%), ontsmettingsmiddels (57%) en klere (40%).